### **História a minulosť**

**Plocha dnešného mestského parku pôvodne slúžila na pastvu bujakov a ako pokusná strelnica pre vojakov na tzv. Dolných lúkach. Neskôr, v 40-tych rokoch 19. stor. vznikali prvé pokusy o vytvorenie parku vysadením stĺpovitých topoľov po jeho okraji. Finálna podoba parku bola navrhnutá v r. 1895 budapeštianskym krajinným architektom Árminom Petzom.**

Boli doplnené diagonálne a okružné chodníky, vysadené dreviny, kvetinové záhony a mobiliár. Z návrhu nebola zrealizovaná len vonkajšia okružná komunikácia. Základ tvorila pravidelná kompozícia s centrálnym kruhovým priestorom. Zo stredovej časti sa odvíjal obdĺžnikový parter, ktorý bol doplnený kvetinovými výsadbami.

Ako je viditeľné zo situácie (spodný obrázok na plagáte), v pôvodnom návrhu parku sa počítalo len s drevinami vysadenými v okolí alejí. Vnútorné priestory boli ponechané ako trávniky, kde sa mohli odohrávať kultúrne akcie či pikniky mešťanov.

Táto dispozícia parku, trasovanie chodníkov a najmä zeleň sa stali jednou z najdôležitejších predmetov pamiatkovej ochrany a nositeľom pamiatkových hodnôt.

Park bol v roku 1994 vyhlásený za Národnú kultúrnu pamiatku. Je zachovaný takmer v pôvodnej výmere a pôvodných hraniciach. Park sa postupne prispôsoboval potrebám návštevníkov a v centrálnom priestore pribudol altánok, súsošie matky s dieťaťom, vtáčie napájadlo, športové plochy vo forme detského ihriska, tenisové a volejbalové kurty a domček knižnice. Zmeny sa dotkli aj výsadby a to hlavne v 2. polovici 20. storočia, kedy sa najčastejšie sadili ihličňany ako napr. smreky (Picea), borovice (Pinus) a vyššie kry v podobe zlatého dažďa (Forsythia), orgovánu (Syringa) alebo trojpuk (Deitzia).

